ยุโรปเปิดประตูต้อนรับผู้ลี้ภัยชาวยูเครนนับล้านคน 
Countries and politicians that snubbed others fleeing war welcome those from Ukraine 
โดยในครั้งนี้ หลายประเทศแม้แต่โปแลนด์ซึ่งปกติไม่ยอมรับผู้ลี้ภัย ก็ยังเปิดพรมแดนรับชาวยูเครนเข้าประเทศด้วย ในขณะที่มีผู้ลี้ภัยอีกจำนวนมากที่เดินทางเข้าไปในโรมาเนียและสโลวะเกีย อย่างไรก็ตาม ผู้ชายยูเครนอายุระหว่าง 18-60 ปี ไม่ได้รับอนุญาตให้เดินทางออกนอกประเทศ แต่ต้องจับอาวุธเพื่อป้องกันมาตุภูมิ ประธานคณะกรรมการยุโรป เออร์ชูลา วอน เดอร์ เลเยน ประกาศแผนของสหภาพยุโรปเพื่อสนับสนุนบรรดาผู้ลี้ภัยและผู้พลัดถิ่นฐานชาวยูเครนที่ได้รับผลกระทบจากความขัดแย้งกับรัสเซีย ผ่านทางสำนักงานความช่วยเหลือด้านมนุษยธรรมของยุโรป หรือ ECHO สหประชาชาติหวั่นเกรงว่า อาจมีประชาชนยูเครนมากถึง 5 ล้านคนที่ลี้ภัยในประเทศเพื่อนบ้าน ในจำนวนนี้คาดว่าจะลี้ภัยไปโปแลนด์ราว 3 ล้านคน ซึ่งมากกว่าเมื่อคราวที่เกิดวิกฤตผู้อพยพเมื่อปีค.ศ. 2015 สืบเนื่องจากความขัดแย้งและสงครามในซีเรีย อัฟกานิสถาน และประเทศอื่น ๆ ซึ่งทำให้มีผู้ลี้ภัยเข้าไปในยุโรปราว 1.3 ล้านคนภายใน 1 ปี มากที่สุดนับตั้งแต่สงครามโลกครั้งที่สอง ในคราวนั้น เยอรมนีต้อนรับผู้ลี้ภัยเข้าประเทศมากที่สุด ในขณะที่ประเทศในยุโรปตะวันออก เช่น โปแลนด์และฮังการี ต่างไม่รับหรือพยายามกีดกันผู้ลี้ภัยเหล่านั้น โดยโปแลนด์ได้สร้างกำแพงสูงตามแนวชายแดนเพื่อป้องกันผู้ลี้ภัยชาวตะวันออกกลางที่เดินทางผ่านมาทางเบลารุสด้วย แต่ในครั้งนี้ โปแลนด์ตัดสินใจเปิดประตูต้อนรับชาวยูเครนด้วยความยินดี รัฐมนตรีกิจการภายในของโปแลนด์ กล่าวว่า รัฐบาลโปแลนด์จะรับผู้ลี้ภัยชาวยูเครนทุกคนที่เดินทางมาถึงพรมแดน และมีการจัดตั้งศูนย์รับผู้ลี้ภัยหลายแห่งตลอดแนวพรมแดนติดกับยูเครนที่มีความยาวราว 500 กม. ส่วนที่ฝรั่งเศส มารีน เลอ เป็ง ผู้สมัครชิงตำแหน่งประธานาธิบดีจากพรรคแนวทางอนุรักษ์นิยม กล่าวสนับสนุนให้รัฐบาลรับผู้ลี้ภัยชาวยูเครนเข้าประเทศ ซึ่งแตกต่างจากท่าทีเดิมของเธอที่ต่อต้านผู้ลี้ภัยจากอัฟกานิสถาน